
ДО

ОБЩИНСКИ СЪВЕТ – БУРГАС

Д О К Л А Д Н А     З А П И С К А

От Димитър Николов – Кмет на Община Бургас

ОТНОСНО: Удостояване на д-р Дянко Пръвчев Лазаров със званието „Почетен гражданин на Община Бургас” (посмъртно).

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В Община Бургас е постъпило предложение от инициативен граждански комитет за присъждане званието „Почетен гражданин на Община Бургас“ на д-р Дянко Пръвчев Лазаров – кмет на град Бургас в периода 1939 – 1944 година. 
Д-р Дянко Пръвчев е роден на 10.10.1889 г. в село Пирне, Айтоско. Завършва средно земеделско училище в Садово и през 1908 г. заминава за Белгия, откъдето се завръща през 1913 г. с докторат по право. Участва в Първата световна война, където е тежко ранен. След възстановяването си работи в Айтоското околийско съдилище, а в последствие, като адвокат в Бургас. 
Д-р Д. Пръвчев е назначен за кмет на Бургас на 27 декември 1939 г. Той продължава дейността на своите предшественици в областта на благоустрояването и културното издигане на града. През неговия мандат се довършва строежа на новата общинска сграда, увеличават се висящите осветителни тела по централните улици,  разширява се електрическата мрежа и канализацията,  благоустрояват се улиците около Старата гара и се работи за укрепването на морския бряг. 
В трудното военно време д-р Д. Пръвчев подпомага развитието на бургаския театър. Резултатът е 17 нови пиеси и над 318 представления, които са посетени от многобройна публика. Като кмет подкрепя дейността на симфоничният оркестър при „Родни звуци“ и съдейства за откриването на първата изложба на художниците-академици в Бургас.   

По време на Втората световна война България е съюзник на хитлеристка Германия и Народното събрание приема репресивния Закон за защита на нацията, който отнема гражданските права и свободи на българските евреи. 

През 1942 г. започва подготовка на кампания за изселване на евреите. Тя не отминава и бургаските евреи – една голяма общност със сериозен принос за развитието на Бургас. В тяхна защита през 1943 г., по инициатива на д-р Д. Пръвчев, много кметове от областта заминават за София и посещават Народното 
събрание и други правителствени органи, партии и влиятелни лица, с една единствена цел – да спрат депортирането на бургаските евреи. Мисията на делегацията от бургаския край е успешна. След завръщането на Д. Пръвчев и придружаващите го кметове изселването на евреите, насрочено за 09 март 1943 г., е отменено.
На основание гореизложеното, отчитайки големите заслуги  на д-р Дянко Пръвчев Лазаров за развитието на обществения и културния живот в Бургас и във връзка с чл. 21 ал.1 т.22 от Закона за местното самоуправление и местната администрация, предлагам на Общински съвет да вземе следното

Р Е Ш Е Н И Е: 
1.  Удостоява със званието „Почетен гражданин на Община Бургас” (посмъртно) – д-р Дянко Пръвчев Лазаров.
     Прилагам:

1. Предложение № 05-00-52/06.11.13. от инициативен комитет с приложена подписка;
2. Биография на предлагания кандидат;
3. Подробни мотиви;

4. Описание на дейността на кандидата и заслугите му към община Бургас.

С уважение,
ДИМИТЪР НИКОЛОВ
Кмет на Община Бургас

